CELEX: 32016R0400
Language: el
Date: 2016-03-09 00:00:00
Title: Κανονισμός (ΕΕ) 2016/400 του Ευρωπαϊκού Κοινοβουλίου και του Συμβουλίου, της 9ης Μαρτίου 2016, για την εφαρμογή των ρητρών διασφάλισης και του μηχανισμού που προβλέπεται στη συμφωνία Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου

23.3.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 77/53
            
         ΚΑΝΟΝΙΣΜΌΣ (ΕΕ) 2016/400 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
   της 9ης Μαρτίου 2016
   για την εφαρμογή των ρητρών διασφάλισης και του μηχανισμού που προβλέπεται στη συμφωνία Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 2,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Αποφασίζοντας σύμφωνα με τη συνήθη νομοθετική διαδικασία (1),
   Εκτιμώντας τα ακόλουθα:
   
               (1)
            
            
               Στις 15 Ιουνίου 2009 το Συμβούλιο εξουσιοδότησε την Επιτροπή να αρχίσει διαπραγματεύσεις με τη Δημοκρατία της Μολδαβίας για τη σύναψη συμφωνίας που θεσπίζει σύνδεση μεταξύ της Ένωσης και της Δημοκρατίας της Μολδαβίας.
            
         
               (2)
            
            
               Οι εν λόγω διαπραγματεύσεις ολοκληρώθηκαν επιτυχώς και η συμφωνία Σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (2) (εφεξής η «συμφωνία»), υπεγράφη στις 27 Ιουνίου 2014 και εφαρμόζεται προσωρινά από την 1η Σεπτεμβρίου 2014.
            
         
               (3)
            
            
               Είναι απαραίτητο να θεσπιστούν οι διαδικασίες οι οποίες θα εγγυώνται την αποτελεσματική εφαρμογή των ρητρών διασφάλισης που έχουν συμφωνηθεί με τη Δημοκρατία της Μολδαβίας.
            
         
               (4)
            
            
               Η συμφωνία περιλαμβάνει επίσης έναν μηχανισμό κατά της καταστρατήγησης για την προσωρινή αναστολή των προτιμησιακών δασμών σχετικά με συγκεκριμένα προϊόντα. Είναι επίσης αναγκαίο να καθοριστούν οι διαδικασίες για την αποτελεσματική εφαρμογή του εν λόγω μηχανισμού.
            
         
               (5)
            
            
               Το ενδεχόμενο μέτρων διασφάλισης μπορεί να εξεταστεί μόνο εάν το εν λόγω προϊόν εισάγεται στην Ένωση σε τόσο αυξημένες ποσότητες, σε απόλυτες τιμές ή σε σχέση με την παραγωγή της Ένωσης, και υπό τέτοιες συνθήκες, ώστε να προκαλείται ή να υπάρχει κίνδυνος να προκληθεί σοβαρή ζημία στους παραγωγούς της Ένωσης οι οποίοι παράγουν ομοειδή ή ευθέως ανταγωνιστικά προϊόντα, όπως ορίζεται στο άρθρο 165 παράγραφος 1 της συμφωνίας.
            
         
               (6)
            
            
               Θα πρέπει να προσδιοριστούν επακριβώς οι όροι «σοβαρή ζημία», «κίνδυνος πρόκλησης σοβαρής ζημίας» και «μεταβατική περίοδος», όπως προβλέπεται στο άρθρο 169 της συμφωνίας.
            
         
               (7)
            
            
               Τα καθήκοντα που αφορούν την παρακολούθηση και την επανεξέταση της συμφωνίας, τη διενέργεια ερευνών και, εάν χρειάζεται, την επιβολή μέτρων διασφάλισης θα πρέπει να επιτελούνται με τη μέγιστη δυνατή διαφάνεια.
            
         
               (8)
            
            
               Η Επιτροπή θα πρέπει να λαμβάνει από τα κράτη μέλη πληροφορίες, συμπεριλαμβανομένων των διαθέσιμων αποδεικτικών στοιχείων, σχετικά με τυχόν τάσεις των εισαγωγών λόγω των οποίων ενδέχεται να απαιτείται η εφαρμογή μέτρων διασφάλισης.
            
         
               (9)
            
            
               Η αξιοπιστία των στατιστικών σχετικά με όλες τις εισαγωγές από την Δημοκρατία της Μολδαβίας προς την Ένωση είναι, συνεπώς, ζωτικής σημασίας για να προσδιοριστεί κατά πόσον πληρούνται οι προϋποθέσεις για την εφαρμογή μέτρων διασφάλισης.
            
         
               (10)
            
            
               Αν υπάρξουν επαρκή εκ πρώτης όψεως αποδεικτικά στοιχεία τα οποία δικαιολογούν την κίνηση διαδικασιών, η Επιτροπή πρέπει να δημοσιεύσει ανακοίνωση στην Επίσημη Εφημερίδα της Ευρωπαϊκής Ένωσης.
            
         
               (11)
            
            
               Είναι σκόπιμο να προβλεφθούν λεπτομερείς διατάξεις για την έναρξη των ερευνών, για την πρόσβαση στις πληροφορίες που έχουν συγκεντρωθεί και για τον έλεγχο τέτοιου είδους πληροφοριών εκ μέρους των ενδιαφερόμενων μερών, για την ακρόαση των εμπλεκόμενων ενδιαφερόμενων μερών, καθώς και για την παροχή στα εν λόγω ενδιαφερόμενα μέρη της δυνατότητας να υποβάλλουν τις παρατηρήσεις τους.
            
         
               (12)
            
            
               Η Επιτροπή θα πρέπει να ενημερώνει εγγράφως τη Δημοκρατία της Μολδαβίας για την έναρξη έρευνας και να πραγματοποιεί διαβούλευση με τη Δημοκρατία της Μολδαβίας, όπως ορίζεται στο άρθρο 166 παράγραφος 1 της συμφωνίας.
            
         
               (13)
            
            
               Είναι επίσης ανάγκη να οριστούν προθεσμίες για την έναρξη των ερευνών και για τον προσδιορισμό του κατά πόσον είναι σκόπιμη η εφαρμογή μέτρων διασφάλισης, προκειμένου να εξασφαλιστεί η ταχεία λήψη των εν λόγω αποφάσεων, ώστε να υπάρχει μεγαλύτερη ασφάλεια δικαίου για τους ενδιαφερόμενους οικονομικούς φορείς.
            
         
               (14)
            
            
               Θα πρέπει να διεξάγεται έρευνα πριν από την εφαρμογή κάθε μέτρου διασφάλισης, υπό τον όρο ότι θα δίνεται στην Επιτροπή η δυνατότητα να λαμβάνει, σε κρίσιμες περιστάσεις, προσωρινά μέτρα διασφάλισης, όπως αναφέρεται στο άρθρο 167 της συμφωνίας.
            
         
               (15)
            
            
               Τα μέτρα διασφάλισης θα πρέπει να εφαρμόζονται μόνο στον βαθμό και κατά το χρονικό διάστημα που είναι αναγκαίο για την αποτροπή της πρόκλησης ή την αποκατάσταση σοβαρής ζημίας και για τη διευκόλυνση της προσαρμογής. Είναι ανάγκη να οριστεί η μέγιστη διάρκεια της περιόδου ισχύος των μέτρων διασφάλισης και να προβλεφθούν ειδικές διατάξεις για την παράταση της ισχύος αυτών των μέτρων και την επανεξέτασή τους.
            
         
               (16)
            
            
               Στο άρθρο 148 της συμφωνίας προβλέπεται μηχανισμός κατά της καταστρατήγησης, για ορισμένα γεωργικά και μεταποιημένα γεωργικά προϊόντα. Ο παρών κανονισμός θα πρέπει επίσης να προβλέψει τη δυνατότητα αναστολής των προτιμησιακών δασμών για ανώτατη περίοδο έξι μηνών, όταν ο όγκος των προϊόντων αυτών φθάσει στο όριο των ετήσιων επιτρεπόμενων όγκων εισαγωγών που ορίζεται στο παράρτημα XV-Γ της συμφωνίας.
            
         
               (17)
            
            
               Για λόγους διαφάνειας, η Επιτροπή θα πρέπει να υποβάλλει κάθε χρόνο έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή της συμφωνίας, των μέτρων διασφάλισης και του μηχανισμού κατά της καταστρατήγησης.
            
         
               (18)
            
            
               Προκειμένου να διασφαλιστούν ομοιόμορφες συνθήκες για την έγκριση προσωρινών και οριστικών μέτρων διασφάλισης, για την επιβολή μέτρων προηγούμενης εποπτείας, για την περάτωση της έρευνας χωρίς τη λήψη μέτρων και για την ενεργοποίηση του μηχανισμού κατά της καταστρατήγησης που προβλέπει η συμφωνία, θα πρέπει να ανατεθούν εκτελεστικές αρμοδιότητες στην Επιτροπή. Οι αρμοδιότητες αυτές θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (3).
            
         
               (19)
            
            
               H συμβουλευτική διαδικασία θα πρέπει να χρησιμοποιείται για τη λήψη μέτρων προηγούμενης εποπτείας και προσωρινών μέτρων διασφάλισης, λαμβανομένων υπόψη των επιπτώσεων αυτών των μέτρων και του ότι η έγκριση οριστικών μέτρων διασφάλισης αποτελεί τη λογική τους συνέχεια. Προσωρινά μέτρα διασφάλισης θα πρέπει να ληφθούν όταν μια καθυστέρηση στη λήψη τους θα προκαλούσε ανεπανόρθωτη βλάβη ή για αποφευχθούν ζημιές στην αγορά της Ένωσης λόγω αύξησης εισαγωγών. Η Επιτροπή θα πρέπει να εκδίδει εκτελεστικές πράξεις αμέσου εφαρμογής που θα επιβάλλουν προσωρινά μέτρα διασφάλισης σε δεόντως δικαιολογημένες περιπτώσεις, όταν το επιβάλλουν επιτακτικοί λόγοι επείγοντος.
            
         
               (20)
            
            
               Η συμβουλευτική διαδικασία θα πρέπει επίσης να χρησιμοποιείται για την έκδοση εκτελεστικών πράξεων προκειμένου να αποφασιστεί η αναστολή των προτιμησιακών δασμών στα πλαίσια του μηχανισμού κατά της καταστρατήγησης λόγω του ότι οι εν λόγω πράξεις πρέπει να εφαρμόζονται ευθύς ως οι εισαγωγές φτάσουν το επιτρεπόμενο όριο για τις κατηγορίες προϊόντων του παραρτήματος XV-Γ της συμφωνίας και έχουν πολύ περιορισμένη διάρκεια ισχύος. Για να αποφευχθεί ζημιά στην αγορά της Ένωσης από την αύξηση των εισαγωγών, η Επιτροπή θα πρέπει να εκδίδει εκτελεστικές πράξεις αμέσου εφαρμογής όταν, σε δεόντως δικαιολογημένες περιπτώσεις σχετικές με την προσωρινή αναστολή των προτιμησιακών δασμών στα πλαίσια του μηχανισμού κατά της καταστρατήγησης που προβλέπει η συμφωνία, το επιβάλλουν επιτακτικοί λόγοι επείγοντος.
            
         
               (21)
            
            
               Θα πρέπει να εφαρμόζεται η διαδικασία εξέτασης για την επιβολή οριστικών μέτρων διασφάλισης και για την επανεξέταση των εν λόγω μέτρων,
            
         ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
   ΚΕΦΑΛΑΙΟ I
   
      ΓΕΝΙΚΕΣ ΔΙΑΤΑΞΕΙΣ
   
   Άρθρο 1
   Αντικείμενο και πεδίο εφαρμογής
   1.   Ο παρών κανονισμός περιλαμβάνει διατάξεις για την εφαρμογή των ρητρών διασφάλισης και του μηχανισμού κατά της καταστρατήγησης που προβλέπεται στη συμφωνία.
   2.   Ο παρών κανονισμός ισχύει για τα προϊόντα που κατάγονται από τη Δημοκρατία της Μολδαβίας.
   Άρθρο 2
   Ορισμοί
   Για τους σκοπούς του παρόντος κανονισμού:
   
               1)
            
            
               «προϊόν» θεωρείται το εμπόρευμα που κατάγεται από την Ένωση ή από τη Δημοκρατία της Μολδαβίας· το προϊόν που υπόκειται σε έρευνα μπορεί να καλύπτει μία ή περισσότερες δασμολογικές κλάσεις ή υποδιαίρεση αυτών, ανάλογα με τις ειδικές περιστάσεις της αγοράς, ή οποιαδήποτε κατηγοριοποίηση προϊόντων εφαρμόζεται ευρέως στον κλάδο παραγωγής της Ένωσης·
            
         
               2)
            
            
               «ενδιαφερόμενα μέρη» θεωρούνται τα μέρη που επηρεάζονται από τις εισαγωγές του συγκεκριμένου προϊόντος·
            
         
               3)
            
            
               «κλάδος παραγωγής της Ένωσης» θεωρείται το σύνολο των παραγωγών της Ένωσης που παράγουν ομοειδή ή ευθέως ανταγωνιστικά προϊόντα και οι οποίοι δραστηριοποιούνται στο έδαφος της Ένωσης, ή οι παραγωγοί της Ένωσης των οποίων η συνολική παραγωγή ομοειδών ή ευθέως ανταγωνιστικών προϊόντων αντιπροσωπεύει μεγάλο ποσοστό της συνολικής παραγωγής της Ένωσης για τα εν λόγω προϊόντα ή, σε περίπτωση που το ομοειδές ή ευθέως ανταγωνιστικό προϊόν είναι μόνον ένα μεταξύ περισσότερων προϊόντων που παράγονται από τους παραγωγούς της Ένωσης, ο κλάδος παραγωγής της Ένωσης νοείται σε σχέση με τις συγκεκριμένες δραστηριότητες που έχουν σχέση με την παραγωγή του ομοειδούς ή ευθέως ανταγωνιστικού προϊόντος·
            
         
               4)
            
            
               «σοβαρή ζημία» θεωρείται, όποτε γίνεται αναφορά στη θέση του κλάδου παραγωγής της Ένωσης, η σημαντική γενική επιδείνωσή της·
            
         
               5)
            
            
               «κίνδυνος πρόκλησης σοβαρής ζημίας» θεωρείται, όποτε γίνεται αναφορά στη θέση του κλάδου παραγωγής της Ένωσης, η σοβαρή ζημία η οποία είναι πέραν πάσης αμφιβολίας επικείμενη·
            
         
               6)
            
            
               «μεταβατική περίοδος» θεωρείται μια περίοδος 10 ετών από την έναρξη ισχύος της συμφωνίας.
            
         ΚΕΦΑΛΑΙΟ II
   
      ΔΙΑΤΑΞΕΙΣ ΔΙΑΣΦΑΛΙΣΗΣ
   
   Άρθρο 3
   Αρχές
   1.   Ένα μέτρο διασφάλισης μπορεί να επιβληθεί σύμφωνα με τον παρόντα κανονισμό, όταν ένα προϊόν που κατάγεται από τη Δημοκρατία της Μολδαβίας, λόγω της μείωσης ή της κατάργησης των δασμών για το εν λόγω προϊόν, εισάγεται στην Ένωση σε τόσο αυξημένες ποσότητες, είτε σε απόλυτες τιμές είτε σε σύγκριση με την παραγωγή της Ένωσης, και υπό τέτοιους όρους, ώστε να προκαλείται ή να υπάρχει κίνδυνος να προκληθεί σοβαρή ζημία στον κλάδο παραγωγής της Ένωσης.
   2.   Ένα μέτρο διασφάλισης μπορεί να λάβει μία από τις ακόλουθες μορφές:
   
               α)
            
            
               αναστολή περαιτέρω μείωσης του δασμολογικού συντελεστή για το συγκεκριμένο προϊόν που προβλέπεται στη συμφωνία·
            
         
               β)
            
            
               αύξηση του δασμολογικού συντελεστή για το σχετικό προϊόν σε επίπεδο που δεν υπερβαίνει τον μικρότερο από τους παρακάτω δύο συντελεστές:
               
                           —
                        
                        
                           τον δασμολογικό συντελεστή του μάλλον ευνοούμενου κράτους (ΜΕΚ) που ίσχυε για το σχετικό προϊόν όταν ελήφθη το μέτρο, ή
                        
                     
                           —
                        
                        
                           τον βασικό δασμολογικό συντελεστή που καθορίζεται στον πίνακα υποχρεώσεων που περιλαμβάνεται στο παράρτημα XV σύμφωνα με το άρθρο 147 της συμφωνίας.
                        
                     
         Άρθρο 4
   Κίνηση διαδικασίας
   1.   Η διαδικασία κινείται από την Επιτροπή ύστερα από αίτημα κράτους μέλους, οποιουδήποτε νομικού προσώπου ή οποιασδήποτε ένωσης χωρίς νομική προσωπικότητα που ενεργεί για λογαριασμό του κλάδου παραγωγής της Ένωσης, ή με ιδία πρωτοβουλία της Επιτροπής, αν είναι προφανές στην Επιτροπή ότι υπάρχουν επαρκή εκ πρώτης όψεως αποδεικτικά στοιχεία, όπως προσδιορίζονται βάσει των παραγόντων του άρθρου 5 παράγραφος 5, που δικαιολογούν την κίνηση της διαδικασίας.
   2.   Το αίτημα, εν γένει, περιλαμβάνει τις εξής πληροφορίες: το ποσοστό και το ποσό αύξησης των εισαγωγών του σχετικού προϊόντος σε απόλυτες και σχετικές τιμές, το μερίδιο της εγχώριας αγοράς που καταλαμβάνει η αύξηση των εισαγωγών, τις αλλαγές στο επίπεδο πωλήσεων, στην παραγωγή, στην παραγωγικότητα, στη χρησιμοποίηση της παραγωγικής ικανότητας, στα κέρδη και τις ζημίες και στην απασχόληση, όσον αφορά τον κλάδο παραγωγής της Ένωσης.
   3.   Διαδικασία μπορεί επίσης να κινηθεί στην περίπτωση που υπάρχει κύμα εισαγωγών επικεντρωμένο σε ένα ή περισσότερα κράτη μέλη, υπό τον όρο ότι υπάρχουν επαρκή εκ πρώτης όψεως αποδεικτικά στοιχεία, όπως προσδιορίζονται βάσει των παραγόντων που αναφέρονται στο άρθρο 5 παράγραφος 5, που δικαιολογούν την κίνηση διαδικασίας.
   4.   Τα κράτη μέλη ενημερώνουν την Επιτροπή εάν οι τάσεις των εισαγωγών από τη Δημοκρατία της Μολδαβίας δείχνουν ότι επιβάλλεται η λήψη μέτρων διασφάλισης. Οι εν λόγω πληροφορίες περιλαμβάνουν τα αποδεικτικά στοιχεία που αναφέρονται στις παραγράφους 1 και 2 και, αν ισχύει, στην παράγραφο 3.
   5.   Η Επιτροπή ενημερώνει τα κράτη μέλη όταν παραλαμβάνει αίτημα για την κίνηση διαδικασίας ή όταν θεωρεί σκόπιμο να κινήσει διαδικασία με δική της πρωτοβουλία, κατ’ εφαρμογή της παραγράφου 1.
   6.   Αν είναι προφανές ότι υπάρχουν επαρκή εκ πρώτης όψεως αποδεικτικά στοιχεία που να δικαιολογούν την κίνηση διαδικασίας, η Επιτροπή κινεί τη διαδικασία αυτή και δημοσιεύει ανακοίνωση έναρξης ερευνών στην Επίσημη Εφημερίδα της Ευρωπαϊκής Ένωσης. Η κίνηση της διαδικασίας γίνεται εντός ενός μηνός από την παραλαβή του αιτήματος από την Επιτροπή σύμφωνα με την παράγραφο 1.
   7.   Η ανακοίνωση που αναφέρεται στην παράγραφο 6:
   
               α)
            
            
               περιέχει σύνοψη των πληροφοριών που ελήφθησαν και ορίζει ότι κάθε χρήσιμη πληροφορία πρέπει να γνωστοποιείται στην Επιτροπή·
            
         
               β)
            
            
               καθορίζει την προθεσμία εντός της οποίας τα ενδιαφερόμενα μέρη μπορούν να γνωστοποιούν εγγράφως τις απόψεις τους και να υποβάλλουν πληροφορίες στην Επιτροπή, εφόσον οι απόψεις και οι πληροφορίες αυτές πρόκειται να ληφθούν υπόψη κατά τη διάρκεια της διαδικασίας·
            
         
               γ)
            
            
               ορίζει την προθεσμία εντός της οποίας τα ενδιαφερόμενα μέρη μπορούν να ζητήσουν ακρόαση από την Επιτροπή, σύμφωνα με το άρθρο 5 παράγραφος 9.
            
         Άρθρο 5
   Έρευνες
   1.   Μετά τη δημοσίευση της ανακοίνωσης κατά το άρθρο 4 παράγραφος 6, η Επιτροπή διεξάγει έρευνα.
   2.   Η Επιτροπή μπορεί να ζητήσει από τα κράτη μέλη να παρέχουν ορισμένα πληροφοριακά στοιχεία, τα δε κράτη μέλη προβαίνουν σε κάθε αναγκαία ενέργεια για την ικανοποίηση τέτοιων αιτημάτων. Αν τα εν λόγω στοιχεία παρουσιάζουν γενικό ενδιαφέρον και δεν είναι εμπιστευτικού χαρακτήρα σύμφωνα με το άρθρο 11, προστίθενται στον μη εμπιστευτικό φάκελο, όπως προβλέπεται στην παράγραφο 8 του παρόντος άρθρου.
   3.   Η έρευνα, όποτε είναι εφικτό, περατώνεται εντός έξι μηνών από την έναρξή της. Η προθεσμία αυτή μπορεί να παρατείνεται για περαιτέρω χρονική περίοδο τριών μηνών σε εξαιρετικές περιπτώσεις, όπως είναι η συμμετοχή ασυνήθιστα υψηλού αριθμού ενδιαφερομένων μερών ή οι περίπλοκες καταστάσεις στην αγορά. Η Επιτροπή κοινοποιεί σε όλα τα ενδιαφερόμενα μέρη οποιαδήποτε παράταση και εξηγεί τους σχετικούς λόγους.
   4.   Η Επιτροπή αναζητά κάθε πληροφορία που κρίνει αναγκαία προκειμένου να προβεί σε διαπίστωση, με βάση τις προϋποθέσεις που ορίζονται στο άρθρο 3 παράγραφος 1 και, όπου κρίνει σκόπιμο, προσπαθεί να επιβεβαιώσει τις πληροφορίες αυτές.
   5.   Όταν ερευνά αν οι αυξημένες εισαγωγές προκάλεσαν ή απειλούν να προκαλέσουν σοβαρή ζημία στον κλάδο παραγωγής της Ένωσης, η Επιτροπή αξιολογεί όλους τους σχετικούς αντικειμενικούς και μετρήσιμους παράγοντες που επηρεάζουν την κατάσταση του κλάδου παραγωγής της Ένωσης, και ιδίως το ποσοστό και το ποσό αύξησης των εισαγωγών του συγκεκριμένου προϊόντος σε απόλυτες και σχετικές τιμές, το μερίδιο της εγχώριας αγοράς που καταλαμβάνει η αύξηση των εισαγωγών, τις αλλαγές στα επίπεδα πωλήσεων, στην παραγωγή, στην παραγωγικότητα, στη χρησιμοποίηση της παραγωγικής ικανότητας, στα κέρδη και τις ζημίες, και στην απασχόληση. Η απαρίθμηση αυτή δεν είναι εξαντλητική και είναι δυνατό να ληφθούν υπόψη από την Επιτροπή και άλλοι παράγοντες, όπως αποθέματα, τιμές, απόδοση επενδεδυμένου κεφαλαίου και ρευστότητα, προκειμένου να διαπιστωθεί η ύπαρξη σοβαρής ζημίας ή κινδύνου πρόκλησης σοβαρής ζημίας,.
   6.   Τα ενδιαφερόμενα μέρη τα οποία έχουν κοινοποιήσει πληροφορίες σύμφωνα με το άρθρο 4 παράγραφος 7 στοιχείο β), καθώς και οι αντιπρόσωποι της Δημοκρατίας της Μολδαβίας, έχουν τη δυνατότητα, κατόπιν γραπτού αιτήματος, να ελέγχουν όλες τις πληροφορίες που έχουν παρασχεθεί στην Επιτροπή στο πλαίσιο της έρευνας, εκτός από τα εσωτερικά έγγραφα τα οποία συντάσσουν οι αρχές της Ένωσης ή των κρατών μελών της, υπό τον όρο ότι οι πληροφορίες αυτές έχουν σχέση με την υποβολή της υπό εξέταση περίπτωσης, δεν είναι εμπιστευτικές σύμφωνα με το άρθρο 11 και χρησιμοποιούνται από την Επιτροπή για την έρευνα. Τα ενδιαφερόμενα μέρη έχουν τη δυνατότητα να υποβάλουν στην Επιτροπή τις παρατηρήσεις τους για τις πληροφορίες που κοινοποιούνται. Εφόσον υπάρχουν επαρκή εκ πρώτης όψεως αποδεικτικά στοιχεία υπέρ των παρατηρήσεων αυτών, η Επιτροπή τα λαμβάνει υπόψη.
   7.   Η Επιτροπή διασφαλίζει ότι όλα τα στοιχεία και οι στατιστικές που χρησιμοποιούνται για την έρευνα είναι αντιπροσωπευτικά, διαθέσιμα, κατανοητά, διαφανή και επαληθεύσιμα.
   8.   Μόλις υπάρξει το κατάλληλο τεχνικό πλαίσιο, η Επιτροπή εξασφαλίζει προστατευμένη με συνθηματική λέξη ηλεκτρονική πρόσβαση στον μη εμπιστευτικό φάκελο (επιγραμμική πλατφόρμα), την οποία διαχειρίζεται η ίδια και μέσω της οποίας διαβιβάζονται όλες οι σχετικές πληροφορίες μη εμπιστευτικού χαρακτήρα σύμφωνα με το άρθρο 11. Το Ευρωπαϊκό Κοινοβούλιο, τα κράτη μέλη και τα ενδιαφερόμενα μέρη, έχουν πρόσβαση στην εν λόγω πλατφόρμα.
   9.   Η Επιτροπή δέχεται σε ακρόαση τα ενδιαφερόμενα μέρη, εφόσον έχουν υποβάλει εγγράφως σχετικό αίτημα εντός της προθεσμίας που ορίζεται με την ανακοίνωση η οποία δημοσιεύεται στην Επίσημη Εφημερίδα της Ευρωπαϊκής Ένωσης, με το επιχείρημα ότι είναι πιθανόν να θιγούν από την έκβαση της έρευνας και ότι υπάρχουν ειδικοί λόγοι για να αναπτύξουν προφορικά τις απόψεις τους. Η Επιτροπή δέχεται και σε άλλες περιπτώσεις σε ακρόαση τα ενδιαφερόμενα μέρη εφόσον υπάρχουν ειδικοί λόγοι περί αυτού.
   10.   Όταν οι πληροφορίες δεν παρέχονται εντός της προθεσμίας που έθεσε η Επιτροπή, ή όταν παρεμποδίζεται σημαντικά η έρευνα, η Επιτροπή δύναται να συνάγει συμπεράσματα βάσει των διαθέσιμων στοιχείων. Αν η Επιτροπή διαπιστώσει ότι ένα ενδιαφερόμενο μέρος ή οποιοσδήποτε τρίτος της έχει παράσχει ψευδείς ή παραπλανητικές πληροφορίες, αγνοεί τις πληροφορίες αυτές και μπορεί να χρησιμοποιήσει τα στοιχεία που έχει στη διάθεσή της.
   11.   Η Επιτροπή ενημερώνει εγγράφως την Δημοκρατία της Μολδαβίας για την έναρξη της έρευνας.
   Άρθρο 6
   Μέτρα προηγούμενης εποπτείας
   1.   Η Επιτροπή δύναται να εγκρίνει, μέσω εκτελεστικών πράξεων, μέτρα προηγούμενης εποπτείας όσον αφορά τις εισαγωγές από τη Δημοκρατία της Μολδαβίας όταν οι τάσεις των εισαγωγών ενός προϊόντος είναι τέτοιες, ώστε ενδέχεται να οδηγήσουν σε μία από τις καταστάσεις που αναφέρονται στα άρθρα 3 παράγραφος 1 και 4 παράγραφοι 1 και 3. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που προβλέπεται στο άρθρο 13 παράγραφος 3.
   2.   Η διάρκεια ισχύος των μέτρων προηγούμενης εποπτείας είναι περιορισμένη. Αν δεν ορίζεται διαφορετικά, η ισχύς τους εκπνέει στο τέλος του δεύτερου εξαμήνου που ακολουθεί το πρώτο εξάμηνο μετά τη θέσπισή τους.
   Άρθρο 7
   Επιβολή προσωρινών μέτρων διασφάλισης
   1.   Η Επιτροπή εκδίδει, μέσω εκτελεστικών πράξεων, προσωρινά μέτρα διασφάλισης σε κρίσιμες περιπτώσεις, όταν μια καθυστέρηση στη λήψη μέτρων διασφάλισης θα προκαλούσε ζημία που θα ήταν δύσκολο να αποκατασταθεί, και εφόσον έχει προηγουμένως διαπιστωθεί, με βάση τους παράγοντες που αναφέρονται στο άρθρο 5 παράγραφος 5, ότι υπάρχουν επαρκή εκ πρώτης όψεως αποδεικτικά στοιχεία σύμφωνα με τα οποία οι εισαγωγές ενός προϊόντος που κατάγεται από τη Δημοκρατία της Μολδαβίας έχουν αυξηθεί ως αποτέλεσμα της μείωσης ή της κατάργησης ενός δασμού σύμφωνα με τον πίνακα υποχρεώσεων που περιλαμβάνεται στο παράρτημα XV σύμφωνα με το άρθρο 147 της συμφωνίας, και ότι οι εν λόγω εισαγωγές προκαλούν σοβαρή ζημία, ή υπάρχει κίνδυνος να προκαλέσουν σοβαρή ζημία, στον κλάδο παραγωγής της Ένωσης. Οι εν λόγω εκτελεστικές πράξεις εκδίδονται σύμφωνα με τη συμβουλευτική διαδικασία που προβλέπεται στο άρθρο 13 παράγραφος 3 του παρόντος κανονισμού.
   2.   Σε δεόντως αιτιολογημένες περιπτώσεις επείγουσας ανάγκης, περιλαμβανομένης της περίπτωσης που αναφέρεται στην παράγραφο 3, η Επιτροπή εκδίδει εκτελεστικές πράξεις αμέσου εφαρμογής που θα επιβάλλουν προσωρινά μέτρα διασφάλισης σύμφωνα με τη διαδικασία που προβλέπεται στο άρθρο 13 παράγραφος 5.
   3.   Όταν ένα κράτος μέλος ζητεί άμεση παρέμβαση της Επιτροπής και, εφόσον πληρούνται οι όροι της παραγράφου 1, η Επιτροπή λαμβάνει απόφαση εντός πέντε εργάσιμων ημερών από την ημερομηνία παραλαβής του αιτήματος.
   4.   Η διάρκεια ισχύος των προσωρινών μέτρων διασφάλισης δεν υπερβαίνει τις 200 ημερολογιακές ημέρες.
   5.   Σε περίπτωση κατάργησης των προσωρινών μέτρων διασφάλισης επειδή από την έρευνα προέκυψε ότι δεν πληρούνται οι προϋποθέσεις του άρθρου 3 παράγραφος 1, οι τυχόν δασμοί που θα έχουν εισπραχθεί ως αποτέλεσμα αυτών των προσωρινών μέτρων διασφάλισης επιστρέφονται αυτομάτως.
   6.   Τα προσωρινά μέτρα διασφάλισης ισχύουν για κάθε προϊόν το οποίο τίθεται σε ελεύθερη κυκλοφορία μετά την ημερομηνία έναρξης ισχύος των εν λόγω μέτρων.
   Άρθρο 8
   Περάτωση των ερευνών και διαδικασιών χωρίς λήψη μέτρων
   1.   Όταν από τα πραγματικά περιστατικά προκύπτει ότι δεν πληρούνται οι όροι που καθορίζονται στο άρθρο 3 παράγραφος 1, η Επιτροπή, μέσω εκτελεστικών πράξεων, εκδίδει απόφαση για την περάτωση της έρευνας και της διαδικασίας και δημοσιεύει την απόφαση αυτή στην Επίσημη Εφημερίδα της Ευρωπαϊκής Ένωσης. Η εν λόγω εκτελεστική πράξη εκδίδεται σύμφωνα με τη διαδικασία εξέτασης που αναφέρεται στο άρθρο 13 παράγραφος 4.
   2.   Η Επιτροπή δημοσιοποιεί, με την επιφύλαξη της υποχρέωσης προστασίας των πληροφοριών εμπιστευτικού χαρακτήρα σύμφωνα με το άρθρο 11, έκθεση στην οποία παρουσιάζει τα πορίσματά της και τα αιτιολογημένα συμπεράσματά της επί όλων των σχετικών πραγματικών και νομικών θεμάτων.
   Άρθρο 9
   Επιβολή οριστικών μέτρων διασφάλισης
   1.   Όταν τα πραγματικά περιστατικά, όπως έχουν οριστικά καθοριστεί, καταδεικνύουν ότι δεν πληρούνται οι όροι του άρθρου 3 παράγραφος 1, η Επιτροπή ζητεί από τις αρχές της Δημοκρατίας της Μολδαβίας να πραγματοποιήσουν διαβουλεύσεις σύμφωνα με το άρθρο 160 παράγραφος 2 της συμφωνίας. Εάν εντός 30 ημερών δεν έχει εξευρεθεί ικανοποιητική λύση, η Επιτροπή δύναται, μέσω εκτελεστικών πράξεων, να εκδώσει οριστικά μέτρα διασφάλισης. Οι εν λόγω εκτελεστικές πράξεις εκδίδονται σύμφωνα με τη διαδικασία εξέτασης που αναφέρεται στο άρθρο 13 παράγραφος 4 του παρόντος κανονισμού.
   2.   Η Επιτροπή δημοσιοποιεί, με την επιφύλαξη της υποχρέωσης προστασίας των πληροφοριών εμπιστευτικού χαρακτήρα σύμφωνα με το άρθρο 11, έκθεση που περιλαμβάνει περίληψη των ουσιωδών πραγματικών περιστατικών και του σκεπτικού που σχετίζονται με τη διαπίστωση.
   Άρθρο 10
   Διάρκεια ισχύος και επανεξέταση των μέτρων διασφάλισης
   1.   Ένα μέτρο διασφάλισης παραμένει σε ισχύ μόνο για τη χρονική περίοδο που είναι αναγκαία για την αποτροπή ή την αποκατάσταση σοβαρής ζημίας στον κλάδο παραγωγής της Ένωσης και για τη διευκόλυνση της προσαρμογής. Η εν λόγω χρονική περίοδος δεν υπερβαίνει τα δύο έτη, εκτός αν παρατεθεί βάσει της παραγράφου 3.
   2.   Τα μέτρα διασφάλισης εξακολουθούν να ισχύουν εν αναμονή των αποτελεσμάτων της επανεξέτασης βάσει της παραγράφου 3.
   3.   Η αρχική διάρκεια ισχύος ενός μέτρου διασφάλισης μπορεί να παρατείνεται έως και κατά δύο έτη, με την προϋπόθεση ότι η επανεξέταση από την Επιτροπή καταλήγει ότι το μέτρο διασφάλισης εξακολουθεί να είναι αναγκαίο για την αποτροπή ή την αποκατάσταση σοβαρής ζημίας στον κλάδο παραγωγής της Ένωσης και ότι αποδεικνύεται βάσει στοιχείων ότι ο κλάδος παραγωγής της Ένωσης διέρχεται φάση προσαρμογής.
   4.   Οποιαδήποτε παράταση δυνάμει της παραγράφου 3 παραχωρείται κατόπιν έρευνας ύστερα από αίτημα κράτους μέλους, οποιουδήποτε νομικού προσώπου ή οποιασδήποτε ένωσης χωρίς νομική προσωπικότητα που ενεργεί για λογαριασμό του κλάδου παραγωγής της Ένωσης, ή με πρωτοβουλία της Επιτροπής, αν υπάρχουν επαρκή εκ πρώτης όψεως αποδεικτικά στοιχεία ότι πληρούνται οι όροι που προβλέπονται στην παράγραφο 3, βάσει των παραγόντων του άρθρου 5 παράγραφος 5.
   5.   Η ανακοίνωση για την έναρξη έρευνας δημοσιοποιείται στην Επίσημη Εφημερίδα της Ευρωπαϊκής Ένωσης σύμφωνα με το άρθρο 4 παράγραφοι 6 και 7 κατ’ αναλογίαν. Η έρευνα γίνεται, και οποιαδήποτε απόφαση σχετικά με παράταση βάσει της παραγράφου 3 του παρόντος άρθρου λαμβάνεται, σύμφωνα με τα άρθρα 5, 8 και 9, κατ’ αναλογίαν.
   6.   Η συνολική διάρκεια ισχύος ενός μέτρου διασφάλισης δεν υπερβαίνει τα τέσσερα έτη, συμπεριλαμβανομένης της περιόδου εφαρμογής κάθε προσωρινού μέτρου διασφάλισης, της αρχικής περιόδου εφαρμογής και της παράτασής της.
   7.   Τα μέτρα διασφάλισης δεν εφαρμόζονται μετά τη λήξη της μεταβατικής περιόδου χωρίς τη συγκατάθεση της Δημοκρατίας της Μολδαβίας.
   Άρθρο 11
   Εμπιστευτικότητα
   1.   Οι πληροφορίες που λαμβάνονται κατ’ εφαρμογή του παρόντος κανονισμού χρησιμοποιούνται μόνον για τους σκοπούς για τους οποίους ζητήθηκαν.
   2.   Καμία πληροφορία εμπιστευτικού χαρακτήρα ή πληροφορία που παρασχέθηκε εμπιστευτικά, η οποία ελήφθη κατ’ εφαρμογή του παρόντος κανονισμού, δεν κοινοποιείται χωρίς τη ρητή άδεια του παρόχου των πληροφοριών αυτών.
   3.   Κάθε αίτηση για εμπιστευτική μεταχείριση αναφέρει τους λόγους για τους οποίους η πληροφορία είναι εμπιστευτική. Ωστόσο, αν ο πάροχος της πληροφορίας αιτείται να μην κοινολογηθεί ή να μην επιτραπεί η κοινολόγησή της, είτε στο σύνολό της είτε υπό συνοπτική μορφή, και αν φαίνεται ότι το αίτημα αυτό είναι αδικαιολόγητο, η εν λόγω πληροφορία είναι δυνατόν να αγνοηθεί.
   4.   Μια πληροφορία θεωρείται πάντοτε εμπιστευτική, αν η κοινολόγησή της μπορεί να έχει σημαντικές δυσμενείς επιπτώσεις για το πρόσωπο που την έδωσε ή για την πηγή από την οποία προέρχεται.
   5.   Οι παράγραφοι 1 έως 4 δεν εμποδίζουν τις αρχές της Ένωσης να αναφέρονται σε γενικές πληροφορίες, και ιδίως στους λόγους στους οποίους βασίζονται οι αποφάσεις που λαμβάνονται βάσει του παρόντος κανονισμού. Ωστόσο, οι εν λόγω αρχές πρέπει να λαμβάνουν υπόψη τους το έννομο συμφέρον των ενδιαφερόμενων φυσικών και νομικών προσώπων για τη μη αποκάλυψη των επιχειρηματικών τους μυστικών.
   ΚΕΦΑΛΑΙΟ III
   
      ΜΗΧΑΝΙΣΜΟΣ ΚΑΤΑ ΤΗΣ ΚΑΤΑΣΤΡΑΤΗΓΗΣΗΣ
   
   Άρθρο 12
   Μηχανισμός κατά της καταστρατήγησης για ορισμένα γεωργικά προϊόντα και μεταποιημένα γεωργικά προϊόντα
   1.   Για τα προϊόντα που αναγράφονται στο παράρτημα XV-Γ της συμφωνίας, τα οποία υπόκεινται στον μηχανισμό κατά της καταστρατήγησης που ορίζεται στο άρθρο 148 της συμφωνίας, έχει καθοριστεί μέσος ετήσιος όγκος εισαγωγών. Σε δεόντως αιτιολογημένες περιπτώσεις επείγοντος χαρακτήρα που σχετίζεται με τον όγκο των εισαγωγών μιας ή περισσοτέρων κατηγοριών προϊόντων που φθάνουν το όριο που αναφέρεται στο παράρτημα XV-Γ της συμφωνίας για οποιοδήποτε δεδομένο έτος που αρχίζει την 1η Ιανουαρίου, και εάν δεν έχει λάβει πειστική αιτιολόγηση από τη Δημοκρατία της Μολδαβίας, η Επιτροπή εκδίδει εκτελεστικές πράξεις άμεσης ισχύος σύμφωνα με τη διαδικασία που αναφέρεται στο άρθρο 13 παράγραφος 5 του παρόντος κανονισμού. Με μια τέτοια πράξη, η Επιτροπή έχει την ευχέρεια είτε να αποφασίσει να αναστείλει προσωρινά τον προτιμησιακό δασμό που ισχύει για το(τα) εν λόγω προϊόν(-τα) ή ότι η αναστολή δεν είναι σκόπιμη.
   2.   Η προσωρινή αναστολή του προτιμησιακού δασμού ισχύει για μέγιστη περίοδο έξι μηνών από την ημερομηνία δημοσίευσης της απόφασης για αναστολή του προτιμησιακού δασμού. Πριν από τη λήξη της εν λόγω εξάμηνης περιόδου και σε δεόντως αιτιολογημένες περιπτώσεις έκτακτης ανάγκης που έχουν σχέση με την αναστολή των προτιμησιακών δασμών, η Επιτροπή μπορεί να εκδώσει εκτελεστική πράξη άμεσης ισχύος σύμφωνα με τη διαδικασία του άρθρου 13 παράγραφος 5, προκειμένου να αρθεί η προσωρινή αναστολή του προτιμησιακού δασμού, αν αποδειχθεί ότι η υπέρβαση του ορίου που αναφέρεται στο παράρτημα XV-Γ της παρούσας συμφωνίας όσον αφορά τον όγκο των προϊόντων της σχετικής κατηγορίας οφείλεται σε αλλαγή του επιπέδου παραγωγικής και εξαγωγικής ικανότητας της Δημοκρατίας της Μολδαβίας για το(τα) οικείο(-α) προϊόν(-τα).
   3.   Η εφαρμογή του μηχανισμού που προβλέπεται στο παρόν κεφάλαιο είναι δυνατή με την επιφύλαξη της εφαρμογής οιουδήποτε μέτρου ορίζεται στο κεφάλαιο II. Τα μέτρα, ωστόσο, που λαμβάνονται σύμφωνα με τις διατάξεις και των δυο κεφαλαίων δεν εφαρμόζονται ταυτόχρονα στο ίδιο ή στα ίδια προϊόντα.
   ΚΕΦΑΛΑΙΟ IV
   
      ΔΙΑΔΙΚΑΣΙΑ ΕΠΙΤΡΟΠΗΣ ΚΑΙ ΤΕΛΙΚΕΣ ΔΙΑΤΑΞΕΙΣ
   
   Άρθρο 13
   Διαδικασία επιτροπής
   1.   Για το σκοπό των άρθρων 6 έως 10, η Επιτροπή επικουρείται από την επιτροπή διασφάλισης που έχει συσταθεί με βάση το άρθρο 3 παράγραφος 1 του κανονισμού (ΕΕ) 2015/478 του Ευρωπαϊκού Κοινοβουλίου και του Συμβουλίου (4). Η εν λόγω επιτροπή αποτελεί επιτροπή κατά την έννοια του κανονισμού (ΕΕ) αριθ. 182/2011.
   2.   Για το σκοπό του άρθρου 12, η Επιτροπή επικουρείται επίσης από την επιτροπή για την Κοινή Οργάνωση των Γεωργικών Αγορών η οποία έχει συσταθεί με το άρθρο 229 παράγραφος 1 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου (5) και, όσον αφορά τα μεταποιημένα προϊόντα, από την επιτροπή διαχείρισης των οριζόντιων ζητημάτων σχετικά με τις συναλλαγές μεταποιημένων γεωργικών προϊόντων που δεν απαριθμούνται στο παράρτημα I, η οποία συστάθηκε βάσει του άρθρου 44 παράγραφος 1 του κανονισμού (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου (6). Οι εν λόγω επιτροπές αποτελούν επιτροπές κατά την έννοια του κανονισμού (ΕΕ) αριθ. 182/2011.
   3.   Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
   4.   Όταν γίνεται παραπομπή στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
   5.   Όταν γίνεται παραπομπή στην παρούσα παράγραφο, εφαρμόζεται το άρθρο 8 του κανονισμού (ΕΕ) αριθ. 182/2011, σε συνδυασμό με το άρθρο 4 αυτού.
   6.   Σύμφωνα με το άρθρο 3 παράγραφος 5 του κανονισμού (ΕΕ) αριθ. 182/2011, όταν εφαρμόζεται η γραπτή διαδικασία για την έγκριση μέτρων δυνάμει της παραγράφου 3 του παρόντος άρθρου, η διαδικασία αυτή περατώνεται χωρίς αποτέλεσμα αν, εντός της προθεσμίας που ορίζει ο πρόεδρος, το αποφασίσει ο πρόεδρος ή το ζητήσει η πλειοψηφία των μελών της επιτροπής, όπως ορίζεται στο άρθρο 5 παράγραφος 1 του κανονισμού (ΕΕ) αριθ. 182/2011.
   Άρθρο 14
   Έκθεση
   1.   Η Επιτροπή υποβάλλει ετήσια έκθεση στο Ευρωπαϊκό Κοινοβούλιο και στο Συμβούλιο σχετικά με την εφαρμογή και του παρόντος κανονισμού και του τίτλου V της συμφωνίας και σχετικά με τη συμμόρφωση προς τις υποχρεώσεις που περιέχονται σε αυτόν.
   2.   Η έκθεση περιέχει, μεταξύ άλλων, πληροφορίες σχετικά με την εφαρμογή προσωρινών και οριστικών μέτρων διασφάλισης, μέτρων προηγούμενης εποπτείας, την περάτωση των ερευνών και των διαδικασιών χωρίς τη λήψη μέτρων και την εφαρμογή του μηχανισμού κατά της καταστρατήγησης.
   3.   Η έκθεση παρουσιάζει επίσης περίληψη των στατιστικών και της εξέλιξης του εμπορίου με τη Δημοκρατία της Μολδαβίας.
   4.   Το Ευρωπαϊκό Κοινοβούλιο μπορεί, εντός ενός μηνός από την υποβολή της έκθεσης από την Επιτροπή, να καλέσει την Επιτροπή σε ειδική συνεδρίαση της αρμόδιας επιτροπής του προκειμένου να παρουσιάσει και να διευκρινίσει τυχόν θέματα που σχετίζονται με την εφαρμογή του εν λόγω κανονισμού.
   5.   Το αργότερο τρεις μήνες μετά την υποβολή της έκθεσής της στο Ευρωπαϊκό Κοινοβούλιο και στο Συμβούλιο, η Επιτροπή δημοσιοποιεί την εν λόγω έκθεση.
   Άρθρο 15
   Έναρξη ισχύος
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Στρασβούργο, 9 Μαρτίου 2016.
      
         
            Για το Ευρωπαϊκό Κοινοβούλιο
         
         
            Ο Πρόεδρος
         
         M. SCHULZ
      
      
         
            Για το Συμβούλιο
         
         
            Η Πρόεδρος
         
         J. A. HENNIS-PLASSCHAERT
      
   
   
      (1)  Θέση του Ευρωπαϊκού Κοινοβουλίου, της 3ης Φεβρουαρίου 2016 (δεν έχει δημοσιευτεί ακόμα στην Επίσημη Εφημερίδα), και απόφαση του Συμβουλίου, της 29ης Φεβρουαρίου 2016.
   
      (2)  Απόφαση 2014/492/ΕΕ του Συμβουλίου, της 16ης Ιουνίου 2014, για την υπογραφή, εξ ονόματος της Ευρωπαϊκής Ένωσης, και την προσωρινή εφαρμογή της συμφωνίας σύνδεσης μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας και των κρατών μελών τους, αφενός, και της Δημοκρατίας της Μολδαβίας, αφετέρου (ΕΕ L 260 της 30.8.2014, σ. 1).
   
      (3)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
   
      (4)  Κανονισμός (EE) 2015/478 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εισαγωγών (ΕΕ L 83 της 27.3.2015, σ. 16).
   
      (5)  Κανονισμός (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (ΕΕ L 347 της 20.12.2013, σ. 671).
   
      (6)  Κανονισμός (ΕΕ) αριθ. 510/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τον καθορισμό του καθεστώτος συναλλαγών που εφαρμόζεται σε ορισμένα εμπορεύματα που προέρχονται από τη μεταποίηση γεωργικών προϊόντων και την κατάργηση των κανονισμών του Συμβουλίου (ΕΚ) αριθ. 1216/2009 και (ΕΚ) αριθ. 614/2009 (ΕΕ L 150 της 20.5.2014, σ. 1).